陈著
应吴伯秀县尉教鄞学求诗
四明万丈崖，佳气蒸氤氲。
融结固有在，特起谁如君。
丹霄舞飞霞，青春蔼奇芬。
目下开五色，剩把天香分。
飘飖忽自得，盘薄蓬海滨。
无复出岫想，傲睨黄埃尘。
秋台挟明月，驱驰不东鄞。
谈言邑庠旧，教事非易新。
诗书堕寂寞，衿佩苟朝曛。
欲借肤寸阴，化为无边春。
胡为乎水雷，珍重经纶屯。
何当自山川，流动志气神。
扇之月旦评，推以天风轮。
终然难卷藏，快睹本色真。
词章要织组，手有锦绣纹。
道义在培植，身为枝叶根。
须知大造化，不问官卑尊。
因思杜先生，如古王河分。
宙宇非不宽，乡里乃急亲。
贤躅渐寥邈，凛凛哉斯文。